Hia nau em nius long tok pisin…
1. PRAIM MINISTA TOK EKONOMI BILONG KANTRI I ORAIT
Namba tri de long sindaun bilong Nesenel Palamen, I lukim bikpela kros I go kam namel long Praim Minista Peter O’Neill, na Oposisen Lida Don Polye.
Oposisen lida I bin kirapim ol askim long Praim Minista long sindaun bilong ekonomi bilong kantri.
Praim Minista O’Neill I tok gavman I wok was gut long ron bilong ekonomi, na I gat save long daunim olgeta moni hevi, na mekim kantri I ron strong yet.
2. PM TOK PNG MAS BAIM PNG TASOL
Praim Minista Peter O’Neill I tok ol pipel I mas tingting gut nab aim samting we ol I mekim long PNG yet, bai moni I ken stap insait long kantri, na I no go aut.
Em I mekim dispela toktok long Palamen tude, we em I tok ol liklik samting olsem groim rais long kantri, o kaikai rais we ol I groim yet long kantri, na yusim ol mobail sevis olsem bmobile-vodafone, we em I kampani bilong PNG yet, na I no ol narapela mobail sevis bilong ol ovasis kampani.
3. KUNDIAWA GEMBOK MEMBA LAIKIM GAVMAN LONG SAPOTIM OL SIOS HELT SEVIS
Memba bilong Kundiawa Gembok, Tobias Kulang, I askim nesenel gavman long givim bek K15 milian ol I bin rausim long moni plen bilong ol Kristen Helt Sevis.
Mista Kulang I tokim palamen olsem ol helt sevis bilong ol sios long sampela ol liklik ples I wok long pasim dua nau, na em I givim bikpela hevi tru long ol manmeri long ol dispela ples.
NA LONG SPOTS NIUS:
1. OL PNG FUTBOL MAN I LUS LONG SOLOMON AILANS
Tim bilong ol PNG Futbol Man I no bin inap long daunim Solomon Ailans taim ol I lus long ol 2-nil long pilai bilong ol long Honiara.
Planti tausen manmeri long Honiara I bin kamap long lukim ol mangi bilong Solomon Ailans I opim skoa wantaim gol I kam long Benjamin Totori.
Namba tu gol bilong Solomon Ailans I kam long haf taim stret, na Solomon Ailans I no wari tumas long seken hap.
Tommy Semmy, na kepten bilong PNG, Raymond Gunemba klostu I skoa, tasol ol I no inap long brukim kiau.
Namba tu pilai bilong Tim PNG bai kamap long Sande long 2 kilok, pastaim long ol I lusim Honiara long kam bek long PNG.
https://youtube.com/watch?v=y0VxWbSeOsk%3Ffeature%3Doembed%26wmode%3Dopaque%26showinfo%3D0%26showsearch%3D0%26rel%3D0
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans